། ནད་འདོན་གེགས་སེལ་གྱི་ཞལ་གདམས་དམིགས་རིམ་དུམ་བུ་བཅུ་བདུན། །  བླ་མ་དམ་པ་རྣམས་ལ་ཕྱག་འཚལ་ལོ། ། ཡི་དམ་ལྷ་ལ་ཕྱག་འཚལ་ལོ། ། དཀོན་མཆོག་གསུམ་ལ་ཕྱག་འཚལ་ལོ། ། གསུས་པོ་ཆེ་ལ་ཕྱག་འཚལ་ལོ། ། གསུས་པོ་ཆེ་ཆེན་པོ་ལ་ཕྱག་འཚལ་ལོ། ། བདག་དང་སེམས་ཅན་མ་ལུས་ཀུན། ། གོང་མ་རྣམས་ཀྱི་གནས་ཐོབ་ཤོག། དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུང་ཐུགས་ཀྱི་ངོ་བོ་ཉིད། ། བླ་མ་རིན་ཆེན་དེ་སྐད་གསུང་། ། དམིགས་པའི་ལུགས་སངས་རྒྱས་བཅོམ་ལྡན་འདས་ཀྱི་གསུང་། ནད་ཀྱི་རྒྱུ་ས་བོན་དང་བཅས་པ་དག་པར་བྱེད་ཅིང་། ནད་དེ་ཉིད་ལམ་དུ་བཏང་བ་དང་། བྱང་ཆུབ་ཀྱི་སེམས་ཀྱིས་ཁ་བསྒྱུར་བ་དང་། ཆོས་རྣམ་པ་ལྔ་པོས་དབང་དུ་བྱས་པས་ཚོར་བ་རིན་ཆེན་འབྱུང་ལྡན་ཞེས་གསུངས་པ་ཡིན་པས། དེའི་དོན་བླ་མ་དམ་པ་གོང་མ་རྣམས་ཀྱིས་མན་ངག་གི་གནད་གཞུ་རྡུང་བའམ། ཁབ་མིག་དུ་སྐུད་པ་འཛུད་པ་ལྟར་སྐད་ཅིག་ཀྱང་མ་ཡེངས་པར་ནན་ཏན་ཆེན་པོས་སེམས་རྩེ་གཉིས་མེད་པར་ཉམས་སུ་བླངས་པས་ཕན་པ་ལགས། འོལ་ཁར་བསྐུར་བ། ། ༈། །སྐུ་ཁམས་ཁྲག་ཏུ་བཤལ་བ་དེ་ཚད་པའི་ནད་དུ་འདུགའདི་ལ་དུས་རྒྱུན་ཏུ་ཟ་འཐུང་བྱེད་པའི་ཆུ་ནར་མ་དེ། ནང་པར་སྐར་མ་མ་བྲོས་པའི་དུས་སུ་བླངས་ནས་གྲིབ་མ་ལ་བཞགཆུ་དེ་རྗེ་བཙུན་སྤྱན་རས་གཟིགས་དབང་ཕྱུག་གང་ཡང་རུང་བར་བསམས་ལ། སྐུ་དེ་ལ་དམིགས་ལ་ཡི་གེ་དྲུག་པ་ནུས་ཚད་བཟླ། སྔགས་རྒྱུན་ཏུ་བྱས་ཀྱང་ཤིན་ཏུ་ལེགས། དེ་ནས་ལུས་གོས་མང་པོ་གོན། དྲོ་བར་བྱས་ལ། ཆུ་ཕོར་གསུམ་དང་ལྔ་བདུན་དང་མང་དུ་བཏང་བས་ཚེགས་མེད་པར་འཆད་པར་འདུགདགེ་བའི་རྩ་བ་བསྔོ་བར་བྱ། ཀ་ཏོར་ཕུ་བ་ལ་བསྐུར་བ། ། ༈། །དང་པོ་ཁོ་ནར་བྱང་ཆུབ་མཆོག་ཏུ་སེམས་བསྐྱེད། ལུས་ཡི་དམ་གྱི་ལྷར་བསྒོམ། བླ་མ་དམ་པ་ལྟེ་བའི་འོག་སོར་བཞི་ཙམ་གཞལ་བའི་སར་བསྒོམ། དེ་མ་གསལ་ནས་རྣམ་པར་མི་རྟོག་པར་སོང་ན་ཡང་དེ་རང་གི་ངང་ལ་བཞགལར་གསལ་ན་གསལ་བའི་ངང་ལ་བཞགམི་གསལ་ན་མི་གསལ་བའི་ངང་ལ་བཞགརྗེས་ལ་བསྔོ་བ་བྱ། ། ༈། །བླ་མ་དམ་པ་རྣམས་ལ་ཕྱག་འཚལ་ལོ། ། དང་པོར་བྱང་ཆུབ་མཆོག་ཏུ་སེམས་བསྐྱེད། ལུས་ཡི་དམ་གྱི་ལྷར་ཡུན་རིང་དུ་བསྒོམ། བླ་མ་ལ་མོས་གུས་བྱ། དེ་ནས་གང་དུ་ན་བའི་ས་དེར་ཡི་གེ་ཧཱུྂ་མཐིང་ནག་སོར་བཞི་ཙམ་པ་མགོ་ཐུར་ལ་མར་བལྟས་པ་ཞིག་བསམ། དེ་ལ་མེ་ལྕེ་ཁྲུ་གང་ཙམ་ཞིག་མར་ལ་འབར་བ་དེའི་མེ་ལྕེའི་རྩེ་མོ་ལ་སེམས་མ་ཡེངས་པར་ཞག་བདུན་བསྒོམ་པར་ཞུ། རྗེས་ལ་བསྔོ་བ་མཛད། ། ༈། །དུས་གསུམ་སངས་རྒྱས་ཐམས་ཅད་ཀྱི། ། སྐུ་གསུང་ཐུགས་ཀྱི་ངོ་བོ་ཉིད། ། བླ་མ་དམ་པའི་ཞབས་བཏུད་ནས། ། ཟབ་མོ་གནད་ཀྱི་གདམས་ངག་བྲི། ། སངས་རྒྱས་ཐམས་ཅད་ཀྱི་ཡུམ། བཅོམ་ལྡན་འདས་མ་རྗེ་བཙུན་མ་རྡོ་རྗེ་རྣལ་འབྱོར་མ་ལྟེ་བའི་འོག་ཁོང་པའི་ནང་དུ་བསྒོམ། དེ་ཡང་བྱང་ཆུབ་ཀྱི་སེམས་དང་ཡི་དམ་གྱི་ལྷ་དང་བླ་མ་བསྒོམས་པའི་རྗེས་ལ་རྗེ་བཙུན་མ་བསྒོམ། རྗེ་བཙུན་མའི་ལྟེ་བའི་དབུས་སུ་ཆོས་འབྱུང་གྲུ་གསུམ་པ། དེའི་དབུས་སུ་བྂ་ཡིག་ལ་ཡེ་ཤེས་ཀྱི་བདུད་རྩི་དཀར་ལ་དམར་ཆགས་པ་བདེ་བའི་རང་བཞིན་ཅན་ཡུན་རིང་དུ་བསྒོམ། བདེ་སྟོང་གི་ཏིང་ངེ་འཛིན་ལ་སེམས་མ་ཡེངས་པར་བྱ། དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོའོ། ། ཐེ་ཚོམ་མེད་པས་མི་བསླུ་བའི་ཆོས་ལགས་སོ། ། ཉམས་སུ་བླང་བར་ཞུ། དམེ་འདོར་ན་དགེ་བཤེས་ཞིག་ལ་དུག་ནད་ཀྱི་དམིགས་པ་བསྐུར་བ། ། ༈། །དང་པོར་བྱང་ཆུབ་ཀྱི་སེམས་བསྒོམ། ལུས་ཡི་དམ་གྱི་ལྷར་བསྒོམ། དུས་གསུམ་གྱི་བླ་མ་རྣམས་དང་དབྱེར་མེད་པའི་སྐུ། བཅོམ་ལྡན་འདས་མ་རྗེ་བཙུན་མ་རྡོ་རྗེ་རྣལ་འབྱོར་མ་ཆེ་ཆུང་སོར་བཞི་ཙམ་ཞིག་ལྟེ་བའི་འོག་ཏུ་བསྒོམ། དེ་ལ་སེམས་རྩེ་གཅིག་ཏུ་ཉིན་མཚན་ཁ་སྦྱར་རྒྱུན་ཆད་མེད་པར་བསྒོམ། སྐབས་སྐབས་སུ་དགེ་བའི་རྩ་བ་རྫོགས་པའི་བྱང་ཆུབ་ཏུ་བསྔོའོ། ། མ་ཡེངས་པ་གནད་ཡིན་གལ་ཆེ། གནས་བརྟན་གཅིག་ལ་དུག་ནད་ཀྱི་དམིགས་པ་བསྐུར་བ། ། ༈། །རྟེན་འབྲེལ་གྱི་ཆོས་ཅིག་བསྐུར་གསུང་བ་དེ་ལ་རྟེན་འབྲེལ་གྱི་ཆོས་གཞན་མེད། ཐུགས་དམ་དང་དགེ་སྦྱོར་ལ་འབད་པ་མཛད་པར་ཞུ། དཔོན་ཆེན་པོའི་ནད་ངོས་མ་ཟིན་པ་དེ་ལ། དང་པོ་སྔོན་དུ་འགྲོ་བ་རྣམས་བྱས་ལ། ཡི་དམ་གྱི་ལྷ་ཤིན་ཏུ་གསལ་བ་བརྟན་པར་ཞག་བཅོ་ལྔ་ཚུན་ཆད་བསྒོམ། ནན་ཏན་ཆེན་པོར་བསྒོམས་པའི་རྗེས་ལ་དེ་གཟོད་སྨན་པ་མཁས་པ་ལ་སྟོན་དང་དེས་ངོས་ཟིན་པར་འགྱུར་བ་ཡིན། ལར་ཐམས་ཅད་ལ་བསོད་ནམས་ཀྱི་ཚོགས་སྔོན་དུ་འགྲོ་བ་ཅན་ཡི་དམ་གྱི་ལྷ་དང་ངེས་ཤེས་ཐོབ་པས་ཐམས་ཅད་ལེགས་པར་འགྱུར་བ་ལགས། སླད་ཀྱི་ཞུ་དོན་ལ། སྐུ་ཁམས་ཅུང་ཟད་མ་བདེ་བ་ཐོས་པས། དེའི་རྒྱུ་སྨན་དེ་ཅུང་ཟད་མ་ཞུ་བ་ཡིན་པར་དོགས་པས་ཡུངས་ཀར་ཙམ་རེ་རེ་ཁ་ཟས་བཟང་པོ་དང་ལྷན་ཅིག་ཏུ་གསོལ་བ་དང་། དེ་བས་ཆེ་བ་མི་གསོལ་བར་ཞུ། གལ་ཆེ། ཡུམ་ཆེན་པོའི་གནས་སུ་བླ་མ་དམ་པའམ། ཙཎྜ་ལི་བསྒོམ་པ་གལ་ཆེ། མདོར་ན་དཀར་པོ་ཕྱོགས་ཀྱི་དགེ་བའི་རྩ་བ་ཐམས་ཅད་ཀྱིས་ཕན་པས་ཐུགས་ཉམས་སུ་བཞེས་པར་ཞུ། ། ༈། །བླ་མ་རིན་པོ་ཆེས། དགེ་བའི་བཤེས་གཉེན་བླ་མ་རྗེ་བཙུན་པ་ལ་གདམས་པ། ཁྱེད་ལ་རི་ཁྲོད་དུ་ཚུལ་ཁྲིམས་རིན་པོ་ཆེས་གཞི་གཟུང་། སྦྱངས་པའི་ཡོན་ཏན་ལ་བརྟེན་བཅའ། སྒྲུབ་པ་ཚུལ་བཞིན་བྱེད་དུ་རེ་བ་ཡིན། ད་རུང་ཡང་དེ་ལྟར་མཛད་པར་ཞུ། སྐུ་ཁམས་མ་བདེ་བ་དེ་གཞན་གྱི་སྐྱོན་ཡང་མ་ལགས། ནད་པ་གསོས་པའི་གྲིབ་ཚན་པོ་ཆེ་རང་ལ་འཕོག་པ་ལ། དགེ་སྦྱོར་མ་བྱས་པར་ཕན་ཚུན་འབྱམས་པའི་སྐྱོན་ཡིན། ད་ཡང་མཚམས་དམ་པོར་ཆོད་ལ་དགེ་སྦྱོར་ལ་ནན་ཏན་སྙིང་པོ་མཛད་པར་ཞུ། སྤྱིར་ནད་པའི་ཚན་པ་ཕན་པ་རྣམས་ཀྱང་དགེ་སྦྱོར་རྒྱུན་ཏུ་སྐྱོང་རྒྱུ་མ་བྱུང་ན་ནད་ལྡོག་པ་ཡིན། ནད་ལོག་པའི་དུས་སུ་ཁོས་ང་ལ་མ་ཕན་ཟེར་ནས་འདོད་པའི་ཡོན་ཏན་མི་སྟེར། ཁ་ངན་པ་སྣ་ཚོགས་འབོད། འདྲེའི་དབང་དུ་སོང་བས། རང་ལ་ཡང་གནོད་པ་སྣ་ཚོགས་བྱེད། གསོད་པའི་སྦྱོར་བ་ལ་འཇུག་པས་ན་ནད་པ་མ་གསོས་པ་དགའ་བ་ཡིན། ངས་ནད་པ་མང་པོ་གསོས་ཏེ། དེ་ཁོ་ན་བཞིན་དུ་བྱུང་། བུ་སློབ་ཆོས་བྱེད་པ་རྣམས་ལ་བསྟན་པ་ཡིན། མི་ན་བ་ཡང་དགེ་སྦྱོར་ལ་མ་འབད་ན་ནད་པར་འགྱུར་དུ་འོང་བ་ལ། དགེ་སྦྱོར་རྒྱུན་པར་མ་སྦྱངས་ན་ནད་པ་ནད་ལྡོག་པ་སྨོས་ཀྱང་ཅི་དགོས་པས་བག་དང་ལྡན་པར་བྱའོ། ། ༈། །ཁྱེད་ཀྱི་ཐུགས་དགོངས་པ་བཟང་པོ་དེ། ། བར་ཆད་མེད་པར་འགྲུབ་པའི་ཐབས། ། ས་ཕྱོགས་ཡངས་ཤིང་རྒྱ་ཆེ་བ། ། ཐམས་ཅད་ཐུགས་རྗེ་ཆེན་པོར་བསྒོམ། ། ཐུགས་རྗེ་ཆེན་པོའི་ཐུགས་ཀར་ནི། ། རང་ཉིད་ཡི་དམ་ལྷར་བསྒོམ་སྟེ། ། སྤྱི་བོར་བླ་མ་དམ་པ་བསྒོམ། ། མོས་གུས་བྱས་ཤིང་གསོལ་བ་གདབ། ། ཇི་ལྟར་སྒྱོགས་དང་འཁྲུལ་འཁོར་བཞིན། ། ཐེ་ཚོམ་མེད་པར་འགྲུབ་པ་ཡིན། ། ཉམ་ང་བག་ཚ་བྲལ་གྱུར་ནས། ། བླ་མ་སྙིང་གི་དབུས་སུ་བསམ། ། མདོ་སྨད་པ་ལྷ་དབང་ཕྱུག་ཞབས་དྲུང་དུ་ཐོན་པའི་རྟེན་འབྲེལ། ། ༈། །བླ་མ་དམ་པ་རྣམས་ལ་ཕྱག་འཚལ་ལོ། ། བྱང་ཆུབ་སེམས་དང་ཡི་དམ་ལྷ། ། བླ་མ་ཕྱག་རྒྱ་ཆེན་པོ་རྣམས། ། ཇི་ལྟ་བ་བཞིན་བསྒོམ་བྱས་ནས། ། ལྟེ་འོག་སོར་བཞི་གཅལ་བ་རུ། ། ཟླ་བའི་དཀྱིལ་འཁོར་མཐོ་གང་བ། ། དཀར་ལ་ཟླུམ་པ་བསྒོམ་པར་བྱ། ། ཉིན་མཚན་མ་ལུས་ཐམས་ཅད་དུ། ། ཡེངས་མེད་དྲན་པས་རྩེ་གཅིག་བསྒོམ། ། ཁྲག་ཏུ་སྐྱུགས་པའི་ནད་རྣམས་ལ། ། གངས་ཆུ་གཏང་དུ་མི་རུང་སྟེ། ། ཆུ་གྲང་བཏང་བས་ཕན་པར་འགྱུར། ། བསྔོ་བའི་གདམས་ངག་གཙིགས་སུ་ཆེ། ། འདམ་པའི་ཡོན་བདག་གཅིག་ཁྲག་དུ་སྐྱུགས་པ་ལ། ། ༈། །ན་མོ་གུ་རུ། དང་པོ་ཁོ་ནར་ལམ་དུ་བཏང་། བྱང་ཆུབ་ཏུ་སེམས་བསྐྱེད། ལུས་ཡི་དམ་གྱི་ལྷར་བསྒོམ། བླ་མ་དམ་པ་སྙིང་གི་དབུས་སུ་བསྒོམ། དེ་ནས་བླ་མ་དེ་ལ་མེ་དམར་ལ་རྣོ་བ་ཚ་ལ་འདོམ་གང་ཙམ་ཅིག་མར་འདོམ་པ་བཅོ་བརྒྱད་ཀྱི་ས་ན་མར་ལ་འབར་བར་བསྒོམ། དེའི་རྩེ་མོ་སྐད་ཅིག་ཀྱང་དྲན་པ་མ་ཡེངས་པར་བསྒོམ་པར་ཞུ་འཚལ། ཟླ་བའི་དཀྱིལ་འཁོར་དང་གསེར་གྱི་ཕ་བོང་ཡང་བསྒོམ་པར་ཞུ་འཚལ། ཤིན་ཏུ་དབེན་པའི་གནས་ཉིད་དུ། ། བྱ་བ་བཏང་ཞིང་སྤྲོས་པ་བཅད། ། རྣམ་པར་རྟོག་པས་མ་གཡེངས་པར། ། ནན་ཏན་ཆེན་པོས་བསྒོམ་མཛོད་དང་། ། དོན་ཆེན་གྲུབ་ནས་འོང་བ་ཡིན། ། ཇོ་བོ་ཆོས་ལྡེ་ལ་མིག་འཆུས་བྱུང་བ་ལ། ། ༈། །མགུལ་གློ་དེ་ལ་ཇི་ལྟར་དགོངས་པ་བཞིན་དུ་གྲིབ་ཀྱིས་བླང་བ་ལགས་མོད་ཀྱི། གདན་དབུ་སྔས་ཅུང་ཟད་མཐོ་བར་མཛད་ནས་ལུས་ཀྱི་འཁྲུལ་འཁོར་ཕྱི་གན་དུ་བཞུགས་ཤིང་། ཕྱག་གཉིས་བརླ་རྩ་ན་མར་བཞགསེམས་ཀྱི་དམིགས་པ་གཞུག་གུ་ཐུང་གི་མར་རྩེར་ཡི་གེ་ཧཱུྂ་མཐིང་ནག་མགོ་ཐུར་དུ་བལྟས་པ་གཅིག་ལ་མེ་ཐུར་ལ་འབར་བའི་མེ་ལྕེའི་རྩེ་མོ་ལ་སེམས་རྩེ་གཅིག་ཏུ་མ་ཡེངས་པར་གཏད། རླུང་གི་གནད་གློ་ཡར་འོང་བ་དེ་རླུང་གིས་མར་ཕུལ་ནས་འོག་སྒོ་དྲི་མ་འདོར་བ་ཙམ་དུ་ཕུལ། སྐུ་མཚམས་དམ་པར་བཅད་ནས་ཞག་གཅིག་ཡན་ཆད། ཞག་བདུན་ཚུན་ཆད་ཐུགས་དམ་གཤའ་མར་མཛད་ན་ཚེགས་མེད་པར་ཕན་ནས་འོང་བར་གདའ། མྱོང་བས་གྲུབ་པ་ལགས། ། དགེ་བཤེས་མཁོན་གྲགས་པ་མགུལ་གློ་མང་པ་ལ། ། ༈། །ང་ལ་སྔོན་བླ་མ་རིན་པོ་ཆེས། ཁྲག་སྐྱུག་ན་ཆུ་གྲང་ཐོངས་གསུངས་པ་གདམས་ངག་དུ་མ་བྱས། བློ་རྣོ་བས་མ་བརྗེད། གོང་དུ་ཆོས་དང་གདམས་ངག་དགོས་སྙམ་པ་མ་བྱུང་། ཕྱིས་ཀྱི་དུས་སུ་ཡོན་ཏན་འབར་འབུར་ཡོད་ཟེར་བ་བྱུང་། དེ་ལ་སྔ་མ་གདམས་ངག་དུ་མ་བྱས། རིན་པོ་ཆེའི་གསུང་གདམས་ངག་ཡིན་མོད། དེ་ཀུན་འདྲ་བས་ནམ་ཡང་མི་ཕན་ཏེ་སྙམ་པའི་བསམ་པ་ནི་བྱུང་། བདག་རང་ནི་མི་སྔོན་གྱི་སྐེ་བ་ལྡེ་ལྡེ་བོར་སོང་། དེའི་དུས་སུ་སྨ་ངན་བབ། རྒྱུ་ངན་ལུགའདི་འདི་གསུང་བྱ་བ་རྫུན་ཁ་མཐུད་མང་པོ་ལ་གདམས་ངག་དུ་བྱེད་པའི་དུས་སུ། ངའི་སློབ་མ་ཡོན་བདག་མི་ཆེན་ཞིག་རབ་ཏུ་བྱུང་། ཡུན་རིང་པོ་ནི་མ་བསྟེན། ཁམས་སུ་རྙེད་པ་ཚོལ་དུ་སོང་བའི་དུས་སུ་གདམས་ངག་མེད་པ་དང་། བསྟེན་ཡུན་ཐུང་བ་དང་། གཉེན་པོ་ཆུང་བས་སྡོམ་པ་ཤོར། འབྲི་གུང་པ་ཡིན་ཟེར་ཐབས་མ་བྱུང་། ཐམས་ཅད་དུ་གསད་དགོས་པའི་དུས་སུ། ཁྲག་སྐྱུགས་པའི་ནད་ཆེན་པོ་བྱུང་། སྤྱང་ཀི་བཞིན་རི་བྲོས་བྱེད་པའི་དུས་སུ། ཁ་སྐོམ་པ་ལ་ཚུགས་པ་མ་བྱུང་། ལྟོ་ནམ་ཡང་བཟའ་རྒྱུ་མ་རྙེད། ཆུ་མིག་ཅིག་གི་སྔས་སུ་བུབ་ཆུ་ཉིན་མཚན་མེད་པར་བྱས་པས་ཁོའི་ནད་དེས་ཕན། ཁྱ་རེ་ཁྱོ་རེ་དེས་བདེ་བར་བྱུང་ནས། ཕག་མོ་གྲུར་ང་ཡོད་པའི་དྲུང་དུ་འོངས། སྡུག་རབས་བཤད། དེའི་ལོ་རྒྱུས་ཐོས་པས། འོ་ན་རིན་པོ་ཆེའི་དེ་ཡང་གདམས་ངག་ཡིན། ངས་ཀྱང་ཕན་པར་འདུག་སྙམ། ཁྱོད་ཀྱི་དེ་ཡིན་མ་བྱས། དེ་འདྲའི་རིགས་ཅན་རྣམས་ལ་མང་ཉུང་དང་ཆུ་ཅི་ཙམ་གཏོང་བ། མང་ཉུང་འཕེལ་འགྲིབ་བསྟན་པ་རྣམས་ཀྱིས་མང་པོ་ཕན། རྫུན་ཁ་བཤད་མང་པོ་བས་བདེན་པ་རེ་རེ་ལ་མི་ཡིད་ཆེས་པར་བྱུང་། ཕྱིས་འབྲི་གུང་དུ་དམར་བཤལ་གྱི་ནད་ཀྱིས་མང་པོ་ཤི། ཞེད་པས་གསོལ་བ་བཏབ་པས་དམར་བཤལ་དུ་གྱུར་ཚད་ལ་ཚེགས་མ་བྱུང་། བློ་ཐག་ཆོད། དེང་སང་ཁྲག་སྐྱུགས་པའི་ནད་གང་བྱུང་ཡང་། འདི་གཤིས་ཀྱིས་ཕན་པ་ཞིག་ཡིན་པར་འདུག་པས། དོན་གོ་བར་བྱས་ནས་ཁོང་དུ་ཆུད་པར་བྱ་སྟེ་བཏང་བར་བྱའོ། ། སངས་རྒྱས་བཅོམ་ལྡན་འདས་ཀྱི་བཀའ་ཇོ་བོ་ཐུགས་རྗེ་ཆེན་པོ་མདུན་བསྐྱེད་དང་བདག་བསྒོམ་གང་བྱས་བསྙེན་པ་གང་ལ་བསྐྱལ་ཡང་ཚེགས་མེད་པར་ཕན་པ་ནི་སངས་རྒྱས་ཀྱི་བཀའོ། ། ༈། །ནད་དྲག་པོ་མ་རུངས་པ་ཡུན་རིང་དུ་ན་བ་ལ། ཕྱི་དང་ནང་དུ་བབས་འོང་བར་འདུག་པས། དེའི་བབས་དེ་ནང་དུ་གློ་བ་ལ་བྱུང་བ་ལགས། དེ་ལ་བཅོས་ཀྱི་ཐབས། སྔོན་འགྲོ་རྣམས་གོང་དུ་སོང་བས། ལུས་ཀྱི་འཁྲུལ་འཁོར་དཀྱིལ་མོ་ཀྲུང་ལེགས་པར་བཅའ། ཅུང་ཟད་རིམ་གྱིས་རིམ་གྱིས་ལུས་ཤིན་ཏུ་དགྱེ་བར་བྱས་པས། རྒྱབ་ཀྱི་སྒལ་པ་འབུར་པོ་ནང་དུ་ཆུད། གློ་བ་དེ་ནད་ཡོད་པས་དེ་ཡང་རང་བབས་སུ་སོང་། དེ་ནས་གར་ན་བའི་ས་དེར། ཡི་གེ་གང་རུང་ཐིག་ལེའི་རང་བཞིན་དཀར་ལ་འཚེར་བ། བདེ་བའི་རང་བཞིན། བདེ་བ་ཆེན་པོ་རང་དུ་བསྒོམ་ལ། དྲན་པ་མ་ཡེངས་པར་བྱ། དེ་ལྟར་ཡུན་རིང་དུ་བསྒོམས་པས་ཇེ་བདེ་ཇེ་བདེར་འོང་། བསྔོ་བ་དང་སེམས་བསྐྱེད། བདེན་པའི་བྱིན་རླབས་རྣམ་པ་ལྔ་ལ་འབད་པ་གལ་ཆེ། ། ༈། །ཞལ་གྱི་མཛེར་པ་དེ་ལ། ལྟེ་བའི་འོག་ཏུ་བླ་མ་བསྒོམས་ནས་གསེར་གྱི་རྡོ་རྗེའམ་མེ་དེ་ཐག་རིང་པོར་དམིགས་པས་སྨན་པ་ལགས། ཡུན་རིང་དུ་ནན་ཏན་མཛད་པར་ཞུ། ཤངས་མཚལ་ལ་ཡང་ཕན་ནོ། ། བླ་མ་སིང་རྒྱལ་ལ། ། ༈། །རི་ལུ་དེ་ལ་ཟ་བའི་ཚད་དང་། ཟ་དུས་དང་། དབྲི་སྐྱེད་དང་། རྐྱེན་གང་དང་སྦྱར་བ་དང་བཞི་ཡིན་པ་ལས། སྨན་དེ་རྣམས་དངུལ་ཆུ་གཞིར་གྱུར་བ། སངས་རྒྱས་བཅོམ་ལྡན་འདས་ཉིད་ཀྱིས་གསུངས་པ་ཡིན་པ་ལས། གཞན་དུ་མ་ཡིན་ཏེ། ཕན་པ་དང་བདེ་བ་འབའ་ཞིག་བསྐྱེད་པར་བྱེད་པས། དུས་རྟག་ཏུ་བསྟེན་པར་བྱ་བ་ལས་གཞན་དུ་མ་ཡིན་ཏེ། ཕན་པ་ཉིད་དོ། ། དེ་ལ་བཟའ་བའི་ཚད་ནི། དང་པོ་སྲན་མ་ཙམ་ཞིག་ཅི་རིགས་པར་ཟོས་པའི་དུས་སུ། ཕན་པ་དང་བདེ་བ་མི་འོང་མི་སྲིད་པར་འདུགདེའི་དུས་སུ་བྲོད་པ་སྐྱེས་ནས་དེ་བས་ཆེ་བ་བཏང་བ་རྣམས། སྨན་མ་ཞུ་བ་དུག་ཏུ་གྱུར་ནས་འཆི་བ་ལ་སོགས་པ་ཉེས་པ་མང་པོ་འོང་བར་འདུག་པས། ཕན་པ་དེའི་དུས་སུ་ཇེ་ཆུང་ཇེ་ཆུང་ལ། ཡུངས་ཀར་གྱི་འབྲུ་ཙམ་དུ་བཏང་། དེས་ཀྱང་ཁ་སོ་ན་བ་དང་། འཁྲུ་བ་དང་། ནད་གཞན་དང་གཞན་ལ་ཕོག་ན། ཡུངས་ཀར་ཙམ་ཡང་མི་བཏང་བར། ཞག་ཟླ་ཅི་རིགས་པར་མི་ཟ་བར་བཞགདེ་ནས་ཡང་ཁད་ཀྱི་ཅི་རིགས་པར་བཏང་། ཟ་བའི་ཚད་ནི། དྲོ་ཟ་བའི་དུས་ལྟོ་སྣུམ་པའི་དུས་སུ་བཏང་། རྐྱེན་གང་དང་སྦྱར་བ་ནི། དངུལ་ཆུ་དང་ནི་མུ་ཟི་དང་། ། པདྨའི་ཁྲག་དང་སྦྱར་བ་ཡིས། ། ལས་རྣམས་ཀུན་ལ་བྱ་བ་ཡིན། ། གསུངས་པས། སྨན་གསུམ་པོ་རྩ་བ་ཡིན། དེ་ལ་རླུང་མཁྲིས་བད་ཀན་ནད་སོ་སོ་གང་ལ་ཕན་པའི་སྨན། སྨན་པ་ལ་དྲིས་པ་དང་སྦྱར་ལ་བཏང་བའོ། ། ཚུལ་འདི་ལྟར་བྱས་པས་སྐྱོན་ཡེ་མི་འོང་། ཡོན་ཏན་འབའ་ཞིག་འོང་། ལོ་གཅིག་ལ་དངུལ་ཆུ་གསེར་སྲང་གང་གི་ལྗིད། མུ་ཟི་དེའི་སུམ་འགྱུར་བཞི་འགྱུར་ལྔ་འགྱུར་ཙམ་དུ་སོང་ཡང་སྐྱོན་མེད། རག་ཏ་ནི་ཤིན་ཏུ་ཉུང་ཡང་མི་ཏོ། ། ཞད་ཙམ་གྱིས་ཀྱང་ཆོག། སྨན་གཞན་ནི་ཚོད་དང་སྦྱར་ལ་གཏང་། ། །